**თავი 5**

**სწავლის უნივერსალური დიზაინი (UDL) და ინტერვენციაზე პასუხის მოდელი (RTI )**

**სარჩევი**

[შესავალი 3](#_Toc150544630)

[1. სწავლის უნივერსალური დიზაინი (UDL) 3](#_Toc150544631)

[1.1. UDL-ის ძირითადი პრინციპები და მახასიათებლები 3](#_Toc150544632)

[1.2. დიფერენცირებული სწავლების ჩარჩო (DI) 12](#_Toc150544633)

[2. ინტერვენციაზე პასუხის მოდელი (RTI ) 16](#_Toc150544634)

[2.1. რა არის RTI მოდელი? 16](#_Toc150544635)

[2.2. RTI-ის ძირითადი პრინციპები 20](#_Toc150544636)

[შეჯამება 27](#_Toc150544637)

[კითხვები რეფლექსიისთვის 29](#_Toc150544638)

[გამოყენებული ლიტერატურა 30](#_Toc150544639)

# შესავალი

მოცემულ თავში განხილულია თანამედროვე სკოლისა და სწავლა/სწავლების პროცესისთვის ორი მნიშვნელოვანი მოდელი – სწავლის უნივერსალური დიზაინი და ინტერვენციაზე პასუხის მოდელი. ორივე შემთხვევაში გაანალიზებულია მოდელების არსი, ძირითადი პრინციპები და მათი გამოყენების მნიშვნელობა. სწავლის უნივერსალური დიზაინის თემის მომზადებისას მოცემული თავის ავტორი მთლიანად დაეყრდნო Katie Novak-ის სახელმძღვანელოს „UDL – A Teacher’s Guide to Applying Universal Design For Learning in Today’s Classrooms”; მასალა წარმოადგენს ამ სახელმძღვანელოს სელექციურ თარგმანს. ხოლო ინტერვენციაზე პასუხის მოდელის მომზადებისას ძირითადად გამოყენებულია ორი სახელმძღვანელო: Roger Perangelo & George Giuliani ის„Teaching in a Special EducationClassroom“ და Margo A. Mastropieri & Thomas E. Scruggs-ის „The Inclusive Classroom – Startegies for Effective Differentiated Instruction“. მასალა ამ სახელმძღვანელოების განსაზღვრული თავების თარგმანია.

# 1. სწავლის უნივერსალური დიზაინი (UDL)

## 1.1. UDL-ის ძირითადი პრინციპები და მახასიათებლები

სწავლის უნივერსალური დიზაინი (UDL) სწავლასა და სწავლებას განიხილავს ისეთ პროცესად, რომელიც ყველა მოსწავლეს წარმატების მიღწევის თანაბარ შესაძლებლობას აძლევს (Noval, 2016). ეს მიდგომა გვთავაზობს მოქნილობას, თუ რა ფორმით მიიღებენ და გამოიყენებენ მასალებს მოსწავლეები და გამოამჟღავნებენ ცოდნას. UDL გულისხმობს ისეთი მოქნილი სასწავლო გარემოს შექმნას, რომელიც მორგებულია ყველა მოსწავლის საჭიროებებსა და ძლიერ მხარეებზე. ამ პროცესში მნიშვნელოვანია მოსწავლეების ჩართულობის წახალისება და მათი მოტივირება, რომ სხვადასხვა გზით გამოამჟღავნონ თავიანთი ცოდნა და შესაძლებლობები.

სწავლის უნივერსალური დიზაინის შესწავლა და მისი პრაქტიკაში გამოყენება მასწავლებლებს შესაძლებლობას აძლევს უპასუხონ ისეთ კითხვებს, რომლებზეც პასუხი მნიშვნელოვნად დაეხმარებათ საქმიანობის ეფექტურად წარმართვაში. ასეთი კითხვები შეიძლება იყოს:

* რისი სწავლა სურთ მოსწავლეებს?
* როგორ გავიგოთ, რომ მოსწავლეებმა ახალი ცოდნა მიიღეს?
* როგორ მოვიქცეთ, თუ მოსწავლეებმა ახალი ცოდნა ვერ მიიღეს?
* როგორ უზრუნველვყოთ სწავლის მრავალფეროვანი შესაძლებლობები მათთვის, ვინც უკვე აითვისა ახალი შინაარსი?

სწავლის უნივერსალური დიზაინი არის სტანდარტზე დაფუძნებული სამუშაო ჩარჩო, რომელიც მასწავლებლებს ხელს უწყობს, ჩამოაყალიბონ საინტერესო, მოსწავლეთა მამოტივირებელი სასწავლო მიზნები და ამოცანები; ეს კი მოსწავლეებში ავითარებს სათანადო ცოდნას, აზროვნებასა და აფართოებს თვალსაწიერს.

იმისთვის, რომ შევქმნათ კურიკულუმი სწავლის უნივერსალური დიზაინის მიხედვით, კარგად უნდა ვერკვეოდეთ მის ძირითად პრინციპებში. ქვემოთ მოცემულ ცხრილში (იხ. ცხრილი 1) წარმოდგენილია სწავლის უნივერსალური დიზაინის გზამკვლევი, რომელშიც შეჯამებულია UDL- ის ძირითადი პრინციპები და მიდგომები.

ცხრილი 1. სწავლის უნივერსალური დიზაინის გზამკვლევები

|  |  |  |
| --- | --- | --- |
| **პრინციპი 1:**  უზრუნველყავით **რეპრეზენტირების** მრავალფეროვნება | **პრინციპი 2:** უზრუნველყავით **მოქმედებისა და გამოხატვის** მრავალფეროვნება | **პრინციპი 3:** უზრუნველყავით **ჩართულობის** მრავალფეროვნება |
| 1. ***უზრუნველყავით აღქმის სხვადასხვა ფორმა:***    1. შესთავაზეთ მოსწავლეებს ინფორმაციის წარდგენის მათზე მორგებული გზები;    2. შესთავაზეთ მოსწავლეებს აუდიოინფორმაციის ალტერნატივები;    3. შესთავეზეთ მოსწავლეებს ვიზუალური ინფორმაციის ალტერნატივები. | 4. ***უზრუნველყავით შესაძლებლობები ფიზიკური მოქმედებისთვის:***  4.1. გაამრავალფეროვნეთ მოსწავლეთა პასუხებისა და ნავიგაციის მეთოდები;  4.2. მაქსიმალურად გაზარდეთ ხელსაწყოებსა და დამხმარე ტექნოლოგიებზე მოსწავლეთა ხელმისაწვდომობა | ***7. უზრუნველყავით მოსწავლეთა დაინტერესება სხვადასხვა გზით:***  7.1. ხელი შეუწყვეთ მოსწავლეების ინდივიდუალურ არჩევანსა და ავტონომიურობას;  7.2. სასწავლო პროცესი მაქსიმალურად გახადეთ მოსწავლეებისთვის რელევანტური, ღირებული და რეალისტური;  7.3. შექმენით მოსწავლეებისთვის უსაფრთხო გარემო, მათი ყურადღების გაფანტვის ნაკლები შესაძლებლობით. |
| 1. ***უზრუნველყავით ენის, მათემატიკური გამოსახულებებისა და სიმბოლოების წვდომის სხვადასხვა შესაძლებლობები:***    1. განმარტეთ ლექსიკონი და სიმბოლოები;    2. განმარტეთ სინტაქსი და სტრუქტურა;    3. დაეხმარეთ ტექსტის, მათემატიკური ცნებებისა და სიმბოლოების გააზრებაში;    4. გამოიყენეთ სხვადასხვა სახის ილუსტრაციები. | 5. ***უზრუნველყავით გამოხატვის და კომუნიკაციის სხვადასხვა შესაძლებლობები:***  5.1. კომუნიკაციისთვის სხვადასხვა მედია გამოიყენეთ;  5.2. გამოიყენეთ სხვადასხვა ხელსაწყო კონსტრუქციებისა და კომპოზიციის შესაქმნელად. | ***8. უზრუნველყავით ძალისხმევისა და გამძლეობის შენარჩუნება:***  8.1.გამოკვეთეთ მიზნებისა და ამოცანების სპეციფიკურობა;  8.2. შეცვალეთ მოთხოვნები და რესურსები გამოწვევების შესაბამისად;  8.3. ხელი შეუწყვეთ თანამშრომლობას;  8.4. გააძლიერეთ განვითარებაზე ორიენტირებული უკუკავშირი. |
| 1. ***გააზრებისთვის მიმართეთ სხვადასხვა შესაძლებლობას:***     1. გააქტიურეთ წინარე ცოდნა;    2. ხაზი გაუსვით ძირითად მოდელებს, მნიშვნელოვან იდეებსადა ურთიერთმიმართებებს;    3. წარმართეთ ინფორმაციის გადამუშავების პროცესი.    4. ხელი შეუწყეთ ინფორმაციის/ცოდნის მაქსიმალურ გადაცემასა და მის განზოგადებას. | ***6. გამოიყენეთ სხვადსხვა სახის აღმასრულებელი ფუნქცია:***  6.1. უხელმძღვანელეთ სათანადო მიზნების დასახვის პროცესს;  6.2. მხარი დაუჭირეთ დაგეგმვისა და სტრატეგიის შემუშავების პროცესს;  6.3. ფასილიტაცია გაუწიეთ ინფორმაციისა და რესურსების მართვას;  6.4. გაამრავლაფეროვნეთ პროგრესის მონიტორინგის შესაძლებლობები. | 9. **ხელი შეუწყვეთ თვითრეგულაციის სხვადასხვა შესაძლებლობას:**  9.1. ხელი შეუწყეთ იმ მოლოდინებისა და დამოკიდებულებების ჩამოყალიბებას, რომლებიც ზრდიან მოტივაციას;  9.2. ხელი შეუწყეთ პრობლემების დაძლევის უნარებისა და სტრატეგიების განვითარებას;  9.3. განავითარეთ თვითშეფასებისა და რეფლექსიის პროცესი. |
| **შედეგად ვიღებთ**  **სათანადო ცოდნისა და რესურსის მქონე მოსწავლეებს** | **შედეგად ვიღებთ**  **სტრატეგიული აზროვნების, მიზანზე ორიენტირებულ მოსწავლეებს** | **შედეგად ვიღებთ**  **მიზანდასახულ, მოტივირებულ მოსწავლეებს** |

ცხრილში მოცემული პრინციპები არის სწავლის უნივერსალურ დიზაინზე დაფუძნებული კურიკულუმის საფუძველი. როგორც ვხედავთ, მოსწავლის ჩართულობას განსაკუთრებული მნიშვნელობა ენიჭება. თუმცა, მოსწავლეები ყოველთვის არ გამოხატავენ სასწავლო პროცესში ჩართვის ინტერესს. ყველაზე ხშირად, სასწავლო პროცესში მოსწავლეთა ჩართულობას ორი ძირითადი ბარიერი აქვს: (1) ზოგჯერ მოსწავლეები თვლიან, რომ სასწავლო პროგრამა არ არის საინტერესო და მათთვის რელევანტური; შესაბამისად, ისინი არ არიან სასწავლო პროცესში ჩართვითა და სწავლით დაინტერესებულნი და (2) მოსწავლეებს აკლიათ პრობლემებთან გამკლავების უნარები – ისინი ხშირად თანმიმდევრულად ვერ მიჰყვებიან სასწავლო პროცესს, თუ გზად გამოწვევები ხვდებათ (იხ, ცხრილი 2). თუ საკლასო ოთახში ამ ორიდან რომელიმე ბარიერი არსებობს, აღარ აქვს მნიშვნელობა თუ რამდენად სრულყოფილად არის შექმნილი სასწავლო პროგრამა – უპირველეს ყოვლისა, მოსწავლეებს უნდა სჯეროდეთ, რომ მასწავლებლის მიერ შეთავზებული მასალების სწავლა მათთვის მნიშვნელოვანია და მათ შეუძლიათ მისი ათვისება.

ცხრილი 2. სასწავლო პროცესში მოსწავლეთა ჩართულობასთან დაკავშირებული ძირითადი ბარიერები.

|  |
| --- |
| **ყველაზე ხშირად, სასწავლო პროცესში მოსწავლეთა ჩართვას ხელს უშლის, როდესაც** |
| * მოსწავლეებს არ ესმით გაკვეთილის მიზანი; |
| * დავალება ზედმეტად ადვილი ან ზედმეტად რთულია; |
| * დავალებას მოსწავლისთვის მნიშვნელობა/ღირებულება არ აქვს; |
| * მოსწავლეს არ აქვს კარგად განვითარებული პრობლემებთან გამკლავების უნარი ან სხვა თვითმარეგულირებელი ფუნქციები; |
| * სასწავლო საკითხი არის მოსაწყენი ან არარელევანტური; |
| * მოსწავლე დარცხვენილია ან უხერხულად გრძნობს თავს. |

არსებობს სასწავლო პროცესში მოსწავლეთა ჩართულობის ხელშეწყობის სხვადასხვა რეკომენდაცია და გზამკვლევები. არ არის აუცილებელი, ყველა გზამკვლევი ყველა მოსწავლესთან მიმართებით გამოვიყენოთ. გზამკვლევები, უბრალოდ, გვახსენებს, რომ არსებობს სხვადასხვა ალტერნატივა და შესაძლებლობები, რომლებიც შეიძლება პრაქტიკაში გამოვიყენოთ. მაგალითად, თუ მასწავლებელი ცდილობს, მოსწავლეები არ გადაღალოს, არ გამოიწვიოს მათში გაღიზიანება (შედეგად კი სასწავლო პროცესისგან მათი გათიშვა) და ამ მიზნის მიღწევა კი სურს პოზიტიური განმამტკიცებლების მიცემით ან შესვენების შეთავაზებით, შესაძლოა საკლასო ოთახში აღმოჩდნენ ისეთი მოსწავლეებიც, რომელთაც არ სურთ შესვენება. სწავლის უნივერსალური დიზაინის მიხედვით, მოსწავლეები წახალისებული არიან, მართონ საკუთარი სწავლის პროცესი. სხვადასხვა გზამკვლევისა და თეორიული მასალის გამოყენება გვეხმარება, გავიაზროთ მოსწავლეებისთვის შესათავაზებელი სხვადასხვა ალტერნატივა; დავფიქრდეთ იმაზე, თუ როგორ შეიძლება დავეხმაროთ მათთვის სასარგებლო არჩევანის გაკეთებაში. მე-3 ცხრილში თავმოყრილია რეკომენდაციები სასწავლო პროცესში მოსწავლეთა ჩართულობის ასამაღლებლად.

ცხრილი 3. სასწავლო პროცესში მოსწავლეთა ჩართულობის ამაღლების ხელშემწყობი სტრატეგიები

|  |  |
| --- | --- |
| **უზრუნველყავით ჩართულობის მრავალფეროვანი შესაძლებლობა** | **განმარტება** |
| ხელი შეუწყვეთ მოსწავლეთა თვითრეგულაციის უნარების განვითარებას:   * ხელი შეუწყვეთ ისეთი მოლოდინებისა და დამოკიდებულებების ჩამოყალიბებას, რომლებიც ზრდის მოსწავლეთა მოტივაციას; * ხელი შეუწყვეთ მოსწავლეებში პრობლემებთან გამკლავების უნარებისა და სტრატეგიების განვითარებას; * ხელი შეუწყვეთ თვითშეფასებისა და რეფლექსიის პროცესს. | * შესთავაზეთ მოსწავლეებს მოტივაციის ასამაღლებელი სხვადასხვა ხერხი, მიეცით ჯგუფებში მუშაობის შესაძლებლობა; * პოზიტიური განმტკიცებითა და შესვენებებით თავი აარიდეთ მოსწავლეებში გადაღლას, მასთან დაკავშირებულ უხასიათობასა და ენერგიის ნაკლებობას; * წაახალისეთ მოსწავლეები რომ შეაფასონ საკუთარი სასწავლო პროცესი ‘checklist’-ებისა და რუბრიკების გამოყენებით. |
| უზრუნველყავით ძალისხმევისა და გამძლეობის შენარჩუნების სხვადასხვა შესაძლებლობა:   * გამოკვეთეთ მიზნებისა და ამოცანების სპეციფიკურობა; * ცვალეთ მოთხოვნები, პირობები და რესურსები გამოწვევების შესაბამისად. * ხელი შეუწყვეთ თანამშრომლობასა და კომუნიკაციის პროცესს; * გააძლიერეთ განვითარებაზე ორიენტირებული უკუკავშირი. | * სთხოვეთ მოსწავლეებს, გაიხსენონ კლასის ძირითადი წესები და შეახსენეთ ხოლმე მის შესახებ საგაკვეთილო პროცესის დროს. * შესთავაზეთ სხვადასხვა დონის დავალებები, რათა შეძლონ ისეთი დავალებების შესრულება, რომლებიც მათთვის არც ძალიან მარტივი იქნება და არც ძალიან რთული; * მიეცით მოსწავლეებს ერთად მუშაობის შესაძლებლობა; * მიეცით უკუკავშირი საგაკვეთილო პროცესის დროს, სხვადასხვა მეთოდის გამოყენებით, მათ შორის, თვითრეფლექსია, თანაკლასელთა შეფასებები, მასწავლებლის უკუკავშირი. არ დაელოდოთ საბოლოო გამოცდას უკუკავშირის მიცემისთვის. |
| უზრუნველყავით მოსწავლეთა დაინტერესება სხავდასხვა გზით:   * მიეცით ინდივიდუალური არჩევანის გაკეთების შესაძლებლობა და ხელი შეუწყეთ მათ ავტონომიურობას; * შექმენით გარემო, რომელშიც მოსწავლეები უსაფრთხოდ გრძნობენ თავს და ნაკლებად ეფანტებათ ყურადღება. | * მიეცით მოსწავლეებს არჩევნის გაკეთების შესაძლებლობა, რათა უფრო აქტიურად ჩაერთოთ საგაკვეთილო პროცესში. * გაკვეთილის დასაწყისში განუმატეთ, თუ რატომ არისგაკვეთილის ძირითადი თემა მათთვის რელევანტური – განსახილველი თემა დააკავშირეთ მათ რეალობასთან; * შექმენით უსაფრთხო საგაკვეთილო სივრცე, სადაც მოსწავლეები შეძლებენ ცოდნის გამოხატვას მათთვის კომფორტული გზით. |

სწავლების ეფექტურობასთან დაკავშირებული ნაშრომები შეგვახსენებს სასწავლო მასალის წარდგენის ფორმების მნიშვნელობას. მასწავლებლები ახალი სასწავლო მასალის გადასაცემად სხვადასხვა ფორმას იყენებენ. ისტორიულად, ახალი მასალის გადაცემის ყველაზე გავრცელებულ ფორმას წარმოადგენს ტექსტების კითხვა და ლექციების ჩატარება. თუმცა, სწავლების ამ ტრადიციულ ხერხებს მთელი რიგი პრობლემები უკავშირდება, რომლებიც თავმოყრილია მე-4 ცხრილში.

ცხრილი 4. სწავლების სალექციო ფორმასა და ტექსტის კითხვასთან დაკავშირებული პრობლემები

|  |  |
| --- | --- |
| **სწავლების სალექციო ფორმატი გამოწვევას წარმოადგენს მათთვის, ვისაც აქვს** | **სწავლების ტექსტის კითხვის ფორმატი გამოწვევას წარმოადგენს მათთვის, ვისაც აქვს** |
| * სმენის დარღვევები; | * მხედველობის დარღვვები; |
| * ყურადღების კონცენტრაციის პრობლემა; | * ტექსტის დეკოდირებასთან დაკავშირებული პრობლემები; |
| * ცუდი მეხსიერება ; | * წაკითხულის გააზრებასთან დაკავშირებული პრობლემები; |
| * საბაზისო ცოდნის ნაკლებობა; | * კითხვის ნელი ტემპი და დროის დეფიციტი ინფორმაციის სრული გაცნობისთვის; |
| * ლექსიკასა და თემასთან დაკავშირებულ ტერმინებისგაგების სირთულეები; | * ლექსიკონის გამოყენების სირთულე (იმიტომ, რომ ეს მათთვის ძალიან რთულია, ან იმიტომ, რომ კითხვა არ შეუძლიათ). |
| * გაკვეთილზე გამოყენებული ენის გაგების სირთულე, რადგან არ არის მოსწავლეების მშობლიური ენა. |  |

Noval გვთავაზობს სასწავლო მასალის წარდგენის მრავალფეროვან სტრატეგიებს, რომლებიც საგაკვეთილო პროცესში სხვადასხვა საგანმანათლებლო საჭიროების მქონე მოსწავლეთა ინტერესების გათვალისწინების საშუალებას იძლევა – იხ. ცხრილი 5 (Noval, 2016)

ცხრილი 5. სასწავლო მასალის წარდგენის სტრატეგიები

|  |  |
| --- | --- |
| **სასწავლო მასალის წადგენის მრავლფეროვანი სტრატეგიები** | **განმარტება** |
| უზრუნველყავით აღქმის სხვადასხვა შესაძლებლობა:   * შესთავაზეთ ინფორმაციის წარდგენის მათზე მორგებული გზები; * შესთავაზეთ მასალის აუდიოალტერნატივები; * შესთავაზეთ ვიზუალური ინფორმაციის ალტერნატივები. | * მიაწოდეთ მოსწავლეებს საკლასო მასალის ელექტრონული ვერსიები, რათა მათ შეძლონ მასალის საკუთარ საჭიროებებზე მორგება; * ნუ შემოიფარგლებით ინფორმაციის მხოლოდ ვერბალურად გადმოცემით – უზრუნველყავით მისი ვიზუალიზაცია, დაარიგეთ ასლები; * გამოიყენეთ აუდიო- და ვიზუალური საშუალებები. |
| დაეხმარეთ მოსწავლეებს ენის, მათემატიკური ცნებებისა და სხვადასხვასიმბოლოების გაგებაში:   * განუმარტეთ ლექსიკა და სიმბოლოები; * განუმარტეთ სინტაქსი და სტრუქტურა; * დაეხმარეთ ტექსტის, მათემატიკური ცნებებისა და სიმბოლოების დეკოდირებაში; * გამოიყენეთ ილუსტრაციები სხვადასხვა მედია საშუალებით/ | * მოსწავლეზე მორგებული გზით, წინასწარ გააცანით საჭირო ლექსიკონი და მათემატიკური სიმბოლოები; * მიუთითეთ ტექსტის სტრუქტურაზე, წინადადების სტრუქტურაზე ან მათემატიკურ ფორმულებზე, თუ ეს მნიშნელოვანია სწავლისთვის; * თუ კითხულობთ, გამოიყენეთ სკაფოლდინგის (ხარაჩო) მეთოდი, რათა დაეხმაროთ მოსწავლეებს ყურადღება მნიშვნელოვან შინაარზე გაამახვილონ. * თუ ენა, რომელზეც გაკვეთილი მიმდინარეობს, არ არის მოსწავლეების მშობლიური ენა, მიაწოდეთ ინსტრუქციები მათ მშობლიურ ენაზე ან დაიხმარეთ ვიზუალიზაცია; * განმარტეთ რთული დავალებები, რათა უკეთ მოერგოს მოსწავლეებს და გამოიყენეთ ვიზუალიზაცია; * ყოველთვის შესთავზეთ მოსწავლეებს ვიზუალური მასალა, როგორიცაა: ცხრილები, სურათები, აუდიოკლიპები და საგნები, რომლებსაც მოსწავლეები შეეხებიან და მოსინჯავენ. |
| დაეხმარეთ გაგება-გააზრებაში სხვადასხვა ფორმით:   * გააქტიურეთ მოსწავლეთა წინარე ცოდნა; * გამოყავით ძირითადი მოდელები, მნიშვნელოვანი იდეები და ურთიერთობები; * წარმართეთ ინფორმაციის გადამუშავება და ვიზუალიზაცია; * უზრუნველყავით ინფორმაციის/ცოდნის მაქსიმალური გადაცემა და მისი განზოგადება. | * შეახსენეთ მოსწავლეებს ცოდნა, რომელსაც თემის შესახებ უკვე ფლობენ. თუ ეს ცოდნა არ აქვთ, მიაწოდეთ ინფორმაცია; * განსაზღვრეთ რომელია ყველაზე მნიშვნელოვანი ინფორმაცია, ისეთი სტრატეგიების გამოყენებით, როგორიცააკითხვების დასმა, ჩანაწერების გაკეთება; * მიაწოდეთ მოსწავლეებს სამუშაო ნიმუშები, მკაფიო ინსტრუქციები, რათა შეძლონ გაკვეთილის განმავლობაში აქტიურობა; * დაეხმარეთ მოსწავლეებს დაინახონ, თუ როგორ შეუძლიათ გამოიყენონ ახალი ინფორმაცია სხვა გაკვეთილებზე განსხვავებულ კონტექტში. |

სასწავლო პროცესის მნიშვნელოვან ელემენტს წარმოადგენს მოსწავლეთა შეძენილი ცოდნისა და პროგრესის შეფასება. ტრადიციულად, შეფასების ყველაზე გავრცელებულ ფორმას წარმოადგენს წერილობითი პასუხი და ობიექტური ტესტი. თუმცა, ზოგიერთ მოსწავლეს შესაძლოა გარკვეული ბარიერები ჰქონდეს შეფასების ამ ფორმებთან, რომლებიც შეჯამებულია მე-6 ცხრილში.

ცხრილი 6. წერილობითი შეფასებისა და ტესტის გამოყენებასთან დაკავშირებული გამოწვევები

|  |  |
| --- | --- |
| **შეფასების წერილობითი ფორმის გამოყენება გამოწვევას წარმოადგენს მათთვის, ვისაც** | **შეფასების ობიექტური ტესტის ფორმის გამოყენება გამოწვევას წარმოადგენს მათთვის, ვისაც** |
| * არ აქვს შესაბამისი საწერი აღჭურვილობა ან ელექტრონული მოწყობილობა; * აქვთ ხელწერისა ან ბეჭდვის სუსტი უნარები; * აქვთ მოტორიკასთან დაკავშირებული გამოწვევები; * არ იციან წერის შესაფერისი ფორმატი. * არ ფლობენ გრამატიკას ან/და მართლწერას; * არ შეუძლიათ წერილობითი გზით კომუნიკაცია. | * აქვთ გამოცდასთან/ტესტთან დაკავშირებული შფოთვა; * არ აქვთ შესაბამისი საწერი აღჭურვილობა; * ტოვებენ კითხვებს/პასუხებს ხაზავენ არასწორად; * არასწორად იგებენ/კითხულობენ ინსტრუქციას; * აკლიათ ტესტის ჩაბარების ტექნიკის ცოდნა; * აქვთ ცუდი მეხსიერება. |

შეფასების პროცესში მნიშვნელოვანია, რომ მოსწავლეებს ცოდნის გამომჟღავნების სხვადასხვა საშუალება ჰქონდეთ. თუ რაიმე მიზეზით ეს შეუძლებელია, მაშინ დავალება უნდა შეიცავდეს ჩაშენებულ სამუშაო ნიმუშებს და მკაფიო მითითებებს, რომლებიც ყველა მოსწავლისთვის გასაგები იქნება.

## 1.2. დიფერენცირებული სწავლების ჩარჩო (DI)

თუ გვსურს, რომ გვყავდეს მოტივირებული მოსწავლეები, აუცილებელია მათი მხარდაჭერა სასწავლო პროცესის დროს; მნიშვნელოვანია, ხელი შევუწყოთ რომ სწავლის პროცესში მოიპოვონ ავტონომიურობა და შესძლონ სწავლის პერსონალიზაცია. ამისთვის კი გადამწყვეტია სასწავლო პროცესში მოსწავლეთა ჩართულობა. მოსწავლეების გაძლიერება მათთვის სხვადასხვა ალტერნატივის მიწოდებითა და სწავლის პერსონალიზების შესაძლებლობების მიცემით, არის UDL-ის ერთ-ერთი ძირითადი კონცეფცია და სწორედ ეს განასხვავებს მას დიფერენცირებული სწავლებისგან (DI).

UDL-ის სახელმძღვანელოს გაცნობის შემდეგ შესაძლოა ზოგიერთმა მასწავლებელმა თქვას: „ეს ხომ იგივეა, რაც დიფერენცირებული სწავლება, უბრალოდ, სახელი აქვს შეცვლილი“. ეს მასწავლებლები ცდებიან. მიუხედავად იმისა, რომ ამ ორ სამუშაო ჩარჩოს/მიდგომას აქვს საერთო მახასიათებლები, მათ შორის მნიშვნელოვანი განსხვავებებია. უფრო კონკრეტულად: ორივე, როგორც UDL, ისე DI ემსახურება სასწავლო გეგმის დიფერენცირებას მოსწავლეთა საჭიროებების დასაკმაყოფილებლად. თუმცა, DI უფრო რეაქტიული და მასწავლებელზე მიმართულია (სწავლის ალტერნატივებს ხშირად მასწავლებელი აკონტროლებს), ხოლო UDL არის პროაქტიული და მიმართულია მოსწავლეზე (რაც მოსწავლეს აძლევს მეტ ავტონომიურობას). მე-7 ცხრილში შეჯამებულია ტრადიციული განათლების, DI-ისადა UDL-ის თავისებურებები.

ცხრილი 7

ტრადიციული განათლებიდან სწავლების უნივერსალურ დიზაინამდე

|  |  |  |
| --- | --- | --- |
| **ტრადიციული განათლება** | **დიფერენცირებული ინსტრუქციის ჩარჩო (DI)** | **სწავლის უნივერსალური დიზაინი (UDL)** |
| სტატიკური; | რეაქტიული; | პროაქტიური; |
| აფასებს სასწავლო გეგმას; | აფასებს მოსწავლეს; | აფასებს საკლასო გარემოსა და კულტურას; |
| მიყვება გაწერილ საგაკვეთილო გეგმას; | ადაპტაციას უკეთებს გაწერილ საგაკვეთილო გეგმას, თუ ამის საჭიროებაა; | სასწავლო გეგმა არის მიზანმიმართული; |
| მიჰყვება სასწავლო გეგმას, ცვლილებების გარეშე; | აახლებს ინსტრუქციებს აკომოდაციის შეთავაზების გზით; | მოსწავლეებთან შეხვედრამდე ამუშავებს ინსტრუქციებს, ჩაშენებული არჩევანის შესაძლებლობებით; |
| განკუთვნილია „საშუალო სტატისტიკური“ მოსწავლისთვის; | განკუთვნილია სტუდენტების სხვადასხვა ჯგუფისთვის აღქმული შესაძლებლობების საფუძველზე | განკუთვნილია ყველა მოსწავლისთვის; |
| არ ითვალისწინებს მარგინალური ჯგუფის წარმომადგენელ მოსწავლეებს. | მარგინალური ჯგუფის წარმომადგენელი მოსწავლეებისთვის ქმნის განსხვავებულ სასწავლო გამოცდილებას | გეგმავს ყველა ჯგუფის მოსწავლისთვის; |
| უგულებელყოფს ბარიერებს. | მუშაობს ბარიერების გათვალისწინებით. | აღმოფხვრავს ბარიერებს . |

ბევრმა მასწავლებელმა, რომელიც პირველად იგებს UDL-ის შესახებ, უკვე იცის, თუ რა არის DI. დიფერენცირებული სწავლების ჩარჩოს გამოყენება უკვე ნიშნავს, რომ სწავლა ინკლუზიურ სასწავლო გარემოში მიმდინარეობს. სწავლების უნივერსალური დიზაინის გამოყენებისთვის დიფერენცირებული სწავლების გამოცდილება მნიშვნელოვან საფუძველს ქმნის. უნივესალური სწავლების დიზაინის მიხედვით სწავლება იწყება კითხვით – *რატომ?* გადამწყვეტი მნიშვნელობა ენიჭება მოსწავლეებში კრიტიკული აზროვნების განვითარებას – როგორ უნდა მიიღონ გადაწყვეტილებები საკუთარ სწავლასთან დაკავშირებით.

კითხვა „*რატომ?“* ადამიანის გამოცდილების საფუძველია. მოტივაციური ლიდერობის ექსპერტმა საიმონ სინეკმა (Simon Sinek, 2011) შექმნა გრაფიკული გამოსახულება „ოქროს წრე“, რომელიც კითხვას *„რატომ*?“ წრის ცენტრში აქცევს. სინეკის განმარტებით, „ის გვეხმარება იმის გაგებაში, თუ რატომ ვაკეთებთ იმას, რასაც ვაკეთებთ. ოქროს წრე გვაძლევს მტკიცებულებას იმის შესახებ, თუ რამდენს შეგვიძლია მივაღწიოთ, თუ საკუთარ თავს შევახსენებთ, რომ რასაც ვაკეთებთ, ყველაფერი დავიწყოთ კითხვით „*რატომ?*“.

საიმონ სინეკის „ოქროს წრე“



მოსწავლეებს სჭირდებათ, იცოდნენ *რატომ* სწავლობენ და *რატომ* არის მნიშვნელოვანი სწავლის გაგრძელება მაშინაც კი, თუ ის რთულდება. კითხვაზე „*რატომ?“* ’ფოკუსირებით მასწავლებლები მოსწავლეებს რთავენ პროცესში, აძლევენ მათ არჩევნის გაკეთების შესაძლებლობას, ამცირებენ საფრთხესა და რისკებს, მოსწავლეებს უბიძგებენ დაისახონ საკუთარი მიზნები, ახდენენ მათი მოლოდინების ოპტიმიზაციას, ხელს უწყობენ პრობლემებთან გამკლავების უნარებისა და თვითშეფასების განვითარებაში. კითხვით „*რატომ?“* პროცესის დაწყება მხოლოდ მოსწავლეებისთვის არ არის ეფექტური. ის რელევანტურია ყველა ადამიანისთვის, ვინც სწავლობს, მათ შორის, მასწავლებლებისთვის.

მოსწავლეთა ჩართულობასა და ავტონომიაზე აქცენტი არის UDL-ის ქვაკუთხედი და სწორედ ეს განასხვავებს მას DI-ისგან. მე-8 ცხრილში შეჯამებულია სასწავლო პროცესში მოსწავლეთა ჩართულობის გავლენა ინდივიდში სხვადასხვა უნარის განვითარებასა და მის ზოგად კეთილდღეობაზე.

ცხრილი 8. სასწავლო პროცესში მოსწავლეთა ჩართულობის გავლენა მათში სხვადასხვა უნარის განვითარებაზე

|  |  |
| --- | --- |
| **ჩართულობის მრავალი საშუალების უზრუნველყოფა** | **არაეფექტური პრაქტიკა – „ანტიგზამკვლევები“** |
| უზუნველყოფს შესაძლებლობებს თვითრეგულაციისთვის:   * მხარს უჭერს მოლოდინებისა და რწმენების ჩამოყალიბებას, რომლებიც ზრდის მოტივაციას * ხელს უწყობს პრობლემის დაძლევის უნარებისა და სტრატეგიების განვითარებას; * ავითარებს თვითშეფასებისა და რეფლექსიის პროცესს. | არ უზრუნველყოფს შესძლებლობებს თვითრეგულაციისთვის:   * სწავლა-სწავლების პროცესს აქცევს სტანდარტიზებული ტესტების ალყაში; * არ უზრუნველყოფს დამატებითი რესურსების მოწოდებას, რომლებიც შეიძლება გამოყენებულ იქნეს ცნებების გასარკვევად, მაგალითად, წებოვანი ქაღალდები, მარკერები და სხვ.; * უკუკავშირს ითხოვს მხოლოდ დარჩენილ რამდენიმე წუთში, შეფასების ფორმის შევსების დროს. |
| უზრუნველყოფს ძალისხმევისა და გამძლეობის შენარჩუნებას:   * ხელს უწყობს მიზნებისა და ამოცანების სიცხადეს; * ცვლის პირობებს/მოთხოვენებსა და რესურსებსგამოწვევების კვლადაკვალ * ხელს უწყობს თანამშრომლობას; * იყენებს განვითარებაზე ორიენტირებულ უკუკავშირს. | არ უზრუნველყოფს ძალისხმევისა და გამძლეობის შენარჩუნებას:   * მოსწავლეებს ხშირად უჩნდებათ კითხვა „რატომ ვართ აქ“? * არის მხოლოდ პრეზენტაცია, რომელიც მხოლოდ მცირედით იძლევა შესაძლებლობას, რომ განიხილოთ წინარე ინფორმაცია ან დააკავშიროთ ის რელევანტურ კონტექსტთან; * არ არის ჯგუფურად მუშაობის შესაძლებლობა. თქვენ მხოლოდ მოსმენის უნარს ივითარებთ; * პრეზენტატორი არ გაწვდით უკუკავშირს. |
| სხვადსხვა გზით უზრუნველყოფ სმოსწავლეებში ინტერესების გაძლიერებას   * მოსწავლეები სასწავლო პროცესს აღიქვამენ მათი ინტერესების; რელევანტურად და მნიშვნელოვნად. * მოსწავლეები თავს უსაფრთხოდ და გარემო მათ ნაკლებად უფანტავს ყურადრებას. | არ იყენებს სხავადასხვა საშუალებას მოსწავლეებში ინტერესების გასაძლიერებად:   * თქვენ ვალდებული ხართ დაესწროთ. წერტილი; * პრეზენტატორის მაგალითები არ შეესაბამება თქვენს გამოცდილებას; * პრეზენტატორი ყვირის, გაბრაზებული ჩანს ან იწყებს თავდაცვას, თუ თქვენ კითხვის ნიშნის ქვეშ აყენებთ თემის რელევანტურობას. |

# 2. ინტერვენციაზე პასუხის მოდელი (RTI )

## 2.1. რა არის RTI მოდელი?

ინტერვენციაზე პასუხის მოდელი (Response to Intervention) (RTI) განვითარდა იმ მოსაზრებების კვლდაკვალ, რომელიც აისახა სხვადასხვა ქვეყნის კანონმდებლობაში. მაგალითად, Disability Education Improvement Act (IDEA)-ში ხაზგასმული იყო, რომ განსხვავება შესაძლებლობასა და აკადემიურ მიღწევებს შორის არ უნდა იყოს გამოყენებული, როგორც საშუალება დასწავლის უნარის დარღვევის დასადგენად. ეს რეგულაცია ასევე აკონკრეტებს, რომ სწავლების პროცესი შეიძლება გამოყენებული იყოს, როგორც დასწავლის და სხვა უნარების დარღვევის იდენტიფიკაციის პროცესის ნაწილი. ეს ნიშნავს, რომ სკოლებმა შეიძლება შეფასების პროცესის ნაწილად განიხილონ ის ფაქტი, რომ მოსწავლეები სათანადო წარამატებას ვერ აღწევენ სწავლა-სწავლების პროცესში. სწორედ ამ დაშვებამ შეუწყო ხელი RTI მოდელის განვითარებას, რომელიც აქტიურად გამოიყენება აშშ-ის სკოლებში 2000 წლების დასაწყისიდან. მიუხედავად იმის, რომ RTI მოდელის გამოყენება შესაძლებელია ყველა უნართან მიმართებით სწავლების ნებისმიერ დონეზე, ის ძირითადად გამოიყენება დაწყებით განათლებაში კითხვის უნარის განვითარებასთან დაკავშირებით.

RTI არის ინტერვენციის მრავალშრიანი სისტემა, რომელიც მიმართულია სხვადასხვა სასწავლო საჭიროებაზე; ის ცდილობს, შეამციროს მოსწავლეებში შეზღუდული შესაძლებლობა (არ მივიდეს მდგომარეობა ამ კონდიციამდე) და წარმოადგინოს მტკიცებულება იმისა, რომ მოსწავლის დასწავლასთან დაკავშირებული შეზღუდვა ადეკვატურად იყო დადგენილი. ეს მოდელი მიზნად ისახავს სკოლაში სწავლების ხარისხის გაუმჯობესებას და ზოგად განათლებაში სპეციალური განათლების ინტეგრაციას. ასევე, მის ძირითად მიზანს წარმოადგენს მოსწავლეების უზრუნველყოფა შესაბამისი მომსახურებებით (ამგვარი საჭიროების დადგომისთანავე) და, საჭიროების შემთხვევაში, მოსწავლის გადამისამართება სპეციალური განათლების მიმართულებით.

RTI ეხმარება სკოლას ეფექტურად იმუშაოს მოსწავლეებთან ისეთი მექანიზმების გამოყენებით, როგორებიცაა: ადრეული ჩარევა, პროგრესის ხშირი მონიტორინგი და ინტენსიური, მტკიცებულებებზე დაფუძნებული, მრავალშრიანი ინტერვენციების სისტემის გამოყენება იმ ბავშვებისთვის, რომლებსაც საკმარისი აკადემიური წარმატებები არ აქვთ. ყველაზე გავრცელებულია RTI-ის სამშრიანი მოდელი, რომელშიც I შრე უკავშირდება ზოგად ინტერვენციას – ზოგად კლასში სწავლება, II შრე – მიზნობრივ სწავლებას – სწავლება მცირე ჯგუფებში, III შრე კი – ინტენსიურ სწავლებას გულისხმობს – ინდვიდუალიზებული და მეტად ფოკუსირებული კონკრეტულ მიზნებზე. ინტერვენციის ინტენსიურობის გაზრდა, როგორც წესი, უკავშირდება სწავლების მეტად სისტემური ფორმების შემოღებას, მეტი დროის გამოყოფას, უფრო მცირე და ჰომოგენურ ჯგუფებში სწავლებას და უფრო მეტი კომპეტენციის მასწავლებლების ჩართვას.

როგორც აღინიშნა, RTI მოდელი შეიძლება გულისხმობდეს სამზე მეტი შრის გამოყენებას, თუმცა ყველაზე გავრცელებული სამშრიანი მოდელია. ასევე RTI შეიძლება ეფუძნებოდეს **პრობლემის გადაწყვეტის** ან **სტანდარტული რეაგირების პროტოკოლის მიდგომას.** მაგალითად, RTI-ის იმ მოდელის მიხედვით, რომელიც ეფუძნება პრობლემის გადაწყვეტის მიდგომას, სირთულეების აღმოცენებისას I შრეზე მასწავლებელი შესაძლოა დაუკავშირდეს მოსწავლის მშობელს, რათა ის დაეხმაროს მოსწავლის დასწავლასა თუ ქცევასთან დაკავშირებული პრობლემის მოგვარებაში. თუ პრობლემის გადაჭრა ვერ მოხერხდა, მოქმედება გადადის II შრეზე – მასწავლებელი შესაძლოა დაუკავშირდეს სკოლის ადმინისტრაციას, მულტიდისციპლინურ გუნდს პრობლემის იდენტიფიკაციისა და ინტერვენციის დასაგეგმად. თუ ამ შრეზეც ძალისხმევამ შედეგი არ გამოიღო, მუშაობა გადადის III შრეზე – სკოლა მიმართავს გარე რესურსს და ხშირ შემთხვევაში ეს გულისხმობს მოსწავლის სპეციალური განათლებისკენ გადამისამართებას (თუმცა, ეს არ ნიშნავს სკოლის გამოცვლას!).

როდესაც RTI მოდელი ეფუძნება სტანდარტული რეაგირების პროტოკოლის მიდგომას, I შრე გულისხმობს გარკვეული, მტკიცებულებაზე დაფუძნებული სასწავლო პრაქტიკის გამოყენებას (უნდა არსებობდეს სამეცნიერო მტკიცებულება, რომ სასწავლო მეთოდოლოგია, პრაქტიკა, რომელსაც მასწავლებელი იყენებს, არის ეფექტური), რომელიც ასევე გულისხმობს პროგრესის მონიტორინგის განსაზღვრული მეთოდის გამოყენებას. იმ მოსწავლეებისთვის, რომლებიც ვერ ახერხებენ ამ პროგრამაში წარმატებების მიღწევას, მუშაობა ძლიერდება II შრეზე. ეს შესაძლოა იყოს დამატებითი მეცადინეობების დანიშვნა – მაგალითად, დამატებითი 30 წუთი, კვირაში 4 დღე 10 ან 12 კვირის განმავლობაში. იმ მოსწავლეებისთვის, რომლებიც ამ დონეზეც ვერ აღწევენ წარმატებას, მეტად ინტენსიური მუშაობაა შეთავაზებული III შრეზე – მაგალითად, დამატებითი 50 წუთი, კვირაში 5 დღე, ყოველდღიური პროგრესის გაზომვით. ბევრ შემთხვევაში, მესამე შრეზე დგინდება სპეციალური საგანმანათლებლო საჭიროება და ამ დროს ამოქმედდება სპეციალური განათლების სისტემა. ასევე აღსანიშნავია, რომ მოსწავლის სპეციალურ განათლებაში ჩართვა ნებისმიერ დროს შესაძლოა ინიცირებული იყოს მშობლის ან მასწავლებლის მიერ. როგორც პრობლემის გადაწყვეტის მიდგომის, ისე სტანდარტული რეაგირების პროტოკოლის მიდგომის შემთხვევაში არსებობს ამ მიდგომების გამოყენების მრავალფეროვანი და განსხვავებული ვერსიები. RTI მოდელი განსაკუთრებულ მნიშვნელობას ანიჭებს კლასში მოცემული კულტურული ნორმების შესაბამისი სწავლების პრაქტიკის გამოყენებას.

მხარდაჭერის მრავალშრიანი სისტემის გამოყენება შეიძლება ფოკუსირებული იყოს არა მხოლოდ აკადემიურ აქტივობებზე, არამედ სოციალურ ქცევაზეც. ამ მოდელის მიხედვით, ზოგადი ინტერვენცია (I შრე) ყველა მოსწავლეს ასწავლის, თუ რას გულისხმობს პოზიტიური სოციალური ქცევის ნორმები; მიზნობრივი ინტერვენცია (II შრე) მოსწავლეთა მცირე ჯგუფებთან მუშაობს კონკრეტულ სოციალურ უნარებზე; ხოლო ინტენსიური ინტერვენცია (III შრე) გულისხმობს უკვე ინდივიდუალურ და უფრო მრავალმხრივ მუშაობას კონკრეტული სოციალური უნარების განვითარებაზე.

RTI მოდელის ეფექტურად გამოყენებისთვის სკოლებს უნდა ჰქონდეთ ადეკვატური მექანიზმი იმ მოსწავლეების იდენტიფიცირებისთვის, რომლებიც შესაძლოა აკადემიური სირთულეების რისკის ქვეშ იყვნენ. სკოლებს უნდა შეეძლოთ რისკების დროულად დადგენა, მანამ, სანამ სერიოზულ აკადემიურ ჩამორჩენასთან გვექნება საქმე. ასევე, ძალიან მნიშვნელოვანია, რომ სკოლას ჰქონდეს აკადემიური პროგრესის რეგულარულად და ადეკვატურად შეფასების სისტემა. Daryl Mellalrd (2004)-ის მიხედვით, RTI მოდელის კონტექსტში პროგრესის მონიტორინგი უნდა გულისხმობდეს შემდეგ რვა კომპონენტს:

1. პროგრესის მონიტორინგი ხორციელდება სწავლების ყველა შრეზე;
2. პროგრესის მონიტორინგის საზომები ეფუძნება სასწავლო პროგრამას და პირდაპირკავშირშია სასწავლო პროგრამასთან, სასწავლო საფეხურთან (კლასთან) და RTI მოდელის შრესთან;
3. მონაცემების შეგროვების მიზნით, საზომები უნდა იყოს ადვილად ადმინისტრირებადი და ეფექტური;
4. შედეგები წარმოდგენილი უნდა იყოს ისეთი ფორმით, რომ ადვილი იყოს მათი ინტერპრეტაცია, მაგალითად, სქემებისა და დიაგრამების სახით (სადაც ნათლად ჩანს მოსწავლის პროგრესი);
5. წესები დადგენილი უნდა იყოს მონიტორინგის შედეგად მიღებული ყველა სახის მონაცემებისთვის – მაგალითად, მინიმალური ზღვარი, პროგრესის მრუდი და გაუმჯობესების პროცენტი;
6. მინიმალურ ზღვარსა და გადაწყვეტილების მიღებასთან დაკავშირებულ წესებს უნდა ჰქონდეს ძალიან ნათელი არგუმენტაცია;
7. პროგრესის მონიტორინგი უნდა ტარდებოდეს საკმარისად ხშირად, რომ მონაცემებს გარკვეული სურათის ჩვენება შეეძლოს და შექმნას ამა თუ იმ გადაწყვეტილების საფუძველი. მონიტორინგის სიხშირე შეიძლება დაკავშირებული იყოს სწავლების შრესთან – უნდა არსებობდეს შესაბამისი წესები;
8. პროგრესის მონიტორინგის მონაცემები, მიუხედავად მათი დიდი მნიშვნელობისა, არ უნდა იყოს ერთადერთი წყარო, რომელსაც ეფუძნება მოსწავლის შემდგომი სწავლების შრესთან დაკავშირებით მიღებული გადაწყვეტილება.

## 2.2. RTI-ის ძირითადი პრინციპები

Dary lMellard (2004)-ის მიხედვით, RTI პრაქტიკა შვიდი ძირითადი პრინციპის გამოყენებას გულისხმობს:

1. **სწავლების პროცესში ყველა შესაძლო რესურსის გამოყენება**

RTI პრაქტიკა ეყრდნობა დაშვებას, რომ სწავლა ყველა ბავშვს შეუძლია. ერთ-ერთი მნიშვნელოვანი განმასხვავებელი ნიშანი, რომელიც ამ მოდელს ახასიათებს არის ის, რომ აქცენტი მოსწავლიდან გადატანილია ინტერვენციაზე. ეს ნიშნავს იმას, რომ მოსწავლის საწყისი შეფასება აღარ იწყება კითხვით – „რა პრობლემა აქვს მოსწავლეს“. ნაცვლად ამისა, ხდება სასწავლო პროგრამის, სწავლების მეთოდოლოგიისა და გარემოსეული ფაქტორების შესწავლა და ანალიზი. მას შემდეგ, რაც ის გარემოსეული ფაქტორებია იდენტიფიცირებული, რომლებიც გავლენას ახდენს მოსწავლის შესრულების პროგრესზე (მიღწევებზე), სკოლა უზრუნველყოფს იმ რესურსების მობილიზაციასა და მიწოდებას, რომლებიც საჭიროა მოსწავლის ეფექტური სწავლებისთვის მისი ინდივიდუალური საჭიროებების გათვალისწინებით. ეს მიდგომა სკოლებისა და განათლების სისტემისგან ითხოვს, გადახედონ რესურსების განაწილების სისტემას, რათა სკოლებს შეეძლოთ RTI პრაქტიკის ეფექტურად დანერგვა.

1. **სამეცნიერო მტკიცებულებებზე დაფუძნებული სასწავლო მეთოდოლოგიის გამოყენება**

RTI პრაქტიკის კრიტიკულ ელემენტი სამეცნიერო მტკიცებულებებზე დაფუძნებული სასწავლო მეთოდოლოგიის გამოყენებაა როგორც ზოგადსაგანმანათლებლო კლასში, ისე ინტენსიური სწავლებისას. ეს ნიშნავს, რომ როგორც სასწავლო პროგრამა (კურიკულუმი), ისე სასწავლო მეთოდოლოგია, მაღალი ალბათობით, ეფექტურია მოსწავლეთა უმრავლესობისთვის. ამგვარი მიდგომა სკოლას ეხმარება იმუშაონ ხარჯთეფექტურად – გამოიყენონ დრო და რესურსები ეფექტიანად და დაიცვან მოსწავლეები არაეფექტური სწავლებისა და შეფასებისგან. სწავლების მეთოდოლოგიის შერჩევისას მნიშვნელოვანია მეთოდოლოგიის ვალიდურობის მაჩვენებელი.

1. **მოსწავლეთა შესრულების რეგულარული მონიტორინგი**

ზოგადი, საგნის მასწავლებლების როლი უმნიშვნელოვანესია მაღალი ხარისხის სწავლების ორგანიზებასა და განხორციელებაში. უფრო მეტიც, მათ ყველაზე უკეთ შეუძლიათ მოსწავლეთა შესრულებისა და პროგრესის შეფასება მოცემული კლასისთვის ზოგადი განათლების სისტემაში დადგენილ სტანდარტებთან მიმართებით. ეს მიდგომა აქცენტს აკეთებს იმაზე, რომ შეფასებისას მასწავლებელი აფასებს მოსწავლის პროგრესს და არ ადარებს მისი და თანაკლასელების მიღწევებს.

1. **საერთო შეფასების/სკრინინგის ჩატარება და საზღვრების /ათვლის წერტილების დადგენა**

სკოლა ახორციელებს მოსწავლეთა ზოგად შეფასებას (სკრინინგს) ყველა მნიშვნელოვან სფეროსა და ქცევასთან დაკავშირებით. ყველა მოსწავლის შეფასების მონაცემები კარგ მაჩვენებელია იმისა, თუ როგორია კონკრეტული მოსწავლის მიღწევები და პროგრესი. ეს მონაცემები ქმნის საწყისი შეფასების საფუძველს და ადგენს ინდივიდუალურ თუ ჯგუფურ სქემას, კონკრეტული აკადემიური უნარის (მაგალითად, ანბანის ასოების ცნობა, განსაზღვრული სიტყვების კითხვა) ან ქცევის (გაკვეთილებზე დასწრება, თანამშრომლობა, დაგვიანება, სკოლის გაცდენადა/ან დისციპლინური ზომები) მოდელს. კლასში ჩატარებული ზოგადი შეფასება მასწავლებლებსა და მშობლებს ეხმარება იმ მოსწავლეების ადრეულ გამოვლენაში, რომლებსაც შესაძლოა აკადემიური სირთულეების საფრთხე აქვთ.

1. **მომსახურების მრავალშრიანი სისტემის გამოყენება**

RTI მოდელი გულისხმობს მრავლშრიანი ინტერვენციის გამოყენებას, სადაც შრეების მიხედვით ძლიერდება სწავლების ინტენსივობა, მოსწავლის საჭიროებებიდან გამომდინარე. RTI-ის სამშრიან მოდელზე შრეების მიხედვით სწავლების თავისებურებები დეტალურად განხილულია ქვემოთ.

1. **მონაცემებზე დაფუძნებული გადაწყვეტილების მიღება**

RTI პრაქტიკისას გადაწყვეტილებები მიიღება გუნდის მიერ პრობლემის გადაწყვეტის (problem solving) ან სტანდარტული რეაგირების პროტოკოლის (standard treatmrnt protocol) ტექნიკებზე დაყრდნობით. ამ გუნდების ძირითადი მიზანია, იპოვონ სწავლების საუკეთესო ფორმა აკადემიური ან ქცევითი სირთულეების მქონე მოსწავლეებისთვის. პრობლემის გადაწყვეტისა და სტანდარტული რეაგირების პროტოკოლის ტექნიკებზე დაფუძნებული გადაწყვეტილებები უზრუნველყოფს მოსწავლის პროგრესის მონიტორინგს, კარგ სტრუქტურას, რაც, თავის მხრივ, სწავლების ყოველ შრესთან დაკავშირებით სწორი გადაწყვეტილების მიღების საშუალებას იძლევა წარმატების მიღწევის მაღალი ალბათობით. როდესაც გუნდი იყენებს პრობლემის გადაწყვეტის ტექნიკას, გუნდი პასუხობს ოთხ ურთიერთდაკავშირებულ კითხვას: (1) გვაქვს თუ არა პრობლემა და რა სახის პრობლემასთან გვაქვს საქმე? (2) რატომ არსებობს პრობლემა? (3) რას ვაპირებთ ამ პრობლემასთან დაკავშირებით? (4) მუშაობს თუ არა ჩვენი ინტერვენციები? (NASDSE, 2005). ორივე ტექნიკა ემსახურება იმას, რომ მოსწავლის საჭიროებებთან დაკავშირებით მიღებული გადაწყვეტილებები ეფუძნებოდეს მაღალი ხარისხის ინტერევენციებზე მოსწავლის პასუხს.

1. **პროგრესის ხშირად შეფასება**

იმის გადასაწყვეტად, თუ რამდენად მუშაობს განხორციელებული ინტერვენციები კონკრეტული მოსწავლის მიმართ, გუნდმა უნდა ჩაატაროს პროგრესის მონიტორინგი. პროგრესის მონიტორინგი არის შეფასება, რომელიც ტარდება ხშირად და შეუძლია გაზომოს მოსწავლის შესრულებაში მცირეოდენი ცვლილებაც კი. პროგრესის მონიტორინგის მონაცემებზე დაყრდნობით, გუნდი იღებს გადაწყვეტილებას, საჭიროა თუ არა სწავლების ან სწავლების მიზნების შეცვლა. ინფორმირებული გადაწყვეტილების მისაღებად საჭიროა პროგრესთან დაკავშირებული მონაცემების ხშირად შეგროვება, რათა გვქონდეს მოსწავლის პროგრესის სანდო საზომი.

**I, II და III შრეებზე სწავლების თავისებურებები**

Mastropieri & Scruggs სამშრიანი სწავლებას შემდეგნაირად ახასიათებს:

*I შრე: ეფექტური სწავლება ზოგადი განათლების დონეზე, ზოგადსაგანმანათლებლო კლასში*

როგორც ზემოთ აღინიშნა, RTI მოდელი ცდილობს სპეციალური განათლების ზოგად განათლებასთან ინტეგრირებას, იყენებს რა სწავლების უფრო ინტენსიურ სტრატეგიებს, როდესაც ამის საჭიროება არსებობს, და ეფუძნება მოსწავლის ინდივიდუალურ საჭიროებებს. ასევე აღინიშნა, რომ RTI-ის განსხვავებულ მოდელებს შორის ყველაზე გავრცელებულია მისი სამშრიანი მოდელი. ამ მოდელის მიხედვით, I შრე წარმოადგენს სამეცნიერო მტკიცებულებებით გამყარებული სწავლების მეთოდოლოგიას, რომელიც ზოგადად კლასში გამოიყენება. II შრე განკუთვნილია მათთვის, ვინც კლასში (I შრე) ვერ ახერხებს წარმატების მიღწევას და სწავლების ეს ფორმა მათთვის ეფექტური არ აღმოჩნდა; მათთან მუშაობა გრძელდება მცირე ჯგუფებში (II შრე). ხოლო იმ შემთხვევაში, თუ მოსწავლეები აქაც არ არიან წარმატებულები, ერთვება სპეციალური განათლება (III შრე).

I შრეზე სწავლება მიმდინარეობს ზოგად კლასში საგნის მასწავლებლის მიერ. ამ შრეზე სწავლების ძირითადი პრინციპი ისაა, რომ სწავლების პრაქტიკა უნდა ეფუძნებოდეს სამეცნიერო მიღწევებს; უნდა არსებობდეს საკმარისი მტკიცებულება იმისა, რომ გამოყენებული სასწავლო მეთოდოლოგია ეფექტურია მოსწავლეების უმრავლესობისთვის. სწავლების მეთოდოლოგია უნდა იყოს სანდო და ვალიდური.

საკლასო ოთახში, ზოგადსაგანმანათლებლო კლასში დიფერენცირებული სწავლება შესაძლებელია მიმდინარეობდეს სხვადასხვა ფორმით. ის შეიძლება გულისხმობდეს საკლასო ოთახის ფიზიკური მახასიათებლების შეცვლას, დამხმარე სასწავლო ხელსაწყოების გამოყენებას, ინდივიდუალური ასისტენტის ან სხვა დამხმარე პერსონალის ჩართვას, სასწავლო მასალების შეცვლას ან კომპიუტერული პროგრამების გამოყენებას – სხვა სიტყვებით რომ ვთქვათ, სწავლების უნივერსალური დიზაინის მახასიათებლების გამოყენება ყველა მოსწავლის დასახმარებლად. I შრეზე სწავლების ძირითად მახასიათებელს წარმოადგენს ის, რომ მასწავლებელი სასწავლო პროცესს უძღვება ზოგადსაგანმანათლებლო კლასში და იყენებს სამეცნიერო მტკიცებულებებით გამყარებულ სასწავლო მეთოდოლოგიას. სასწავლო პროცესი კი ეფუძნება სწავლების უნივერსალური დიზაინის ელემენტებს.

I შრეზე სწავლების ისეთი მახასიათებლები, როგორებიცაა: კლასის ზომა, აკადემიური შესრულებისა და მიღწევის სტანდარტები და ინდიკატორები, განისაზღვრება სასკოლო და სახელმწიფო რეგულაციებით. ამ ინდიკატორების მიხედვით, მოსწავლეების სკრინინგი მიმდინარეობს რეგულარაულად, რათა ადრეულ ეტაპზე გამოვლინდნენ ის მოსწავლეები, რომლებსაც აკადემიური სირთულეები აქვთ და არ დაველოდოთ იმ მდგომარეობას, როდესაც მოსწავლეს უკვე მნიშვნელოვანი აკადემიური ჩამორჩენა აქვს და სიტუაციის გამოსასწორებლად მნიშვნელოვანი ძალისხმევაა საჭირო. უფრო ხშირად მიმდინარეობს იმ მოსწავლეების შესრულების მონიტორინგი, რომლებიც გარკვეულწილად აკადემიური სირთულეების რისკის ჯგუფში არიან.

უნდა აღვნიშნოთ, რომ RTI მოდელის დროს ზოგადსაგანმანათლებლო კლასში სწავლება არაა „ჩვეულებრივი სწავლება“, რადგან იგულისხმება, რომ სკოლა და სწავლების პროცესი კონკრეტულ მოთხოვნებს უნდა აკმაყოფილებდეს. კერძოდ, სკოლაში სასწავლო პროცესი უნდა გულისხმობდეს პროგრამის მიხედვით მოსწავლეთა სკრინინგსა და პროგრესის რეგულარულ მონიტორინგს. ამ შემთხვევაში, ყველა კომპონენტი – სასწავლო პროგრამა (კურიკულუმი), სწავლების მეთოდოლოგია და შეფასება განლაგებულია როგორც ჰორიზონტალურად (კურიკულუმის შესაბამისად), ისე ვერტიკალურად (კლასების მიხედვით). სკოლებს მოეთხოვებათ შეთანხმებულად და თანამშრომლობით მუშაობა, რათა დააკმაყოფილონ როგორც მოსწავლეების, ისე მასწავლებლების საჭიროებები (პროფესიული განვითარების თვალსაზრისით). მასწავლებლებს მოეთხოვებათ, განსაკუთრებული ყურადღებით შეარჩიონ სწავლების მეთოდოლოგია – დაეყრდნონ მხოლოდ იმ პრაქტიკას, რომლებიც სამეცნიერო მტკიცებულებებით არის გამყარებული; რეგულარულად და ყურადღებით შეაფასონ მოსწავლეთა პროგრესი, რათა ადრეულ ეტაპზე აღმოაჩინონ ის მოსწავლეები, რომლებსაც სწავლის პროცესში სირთულეები აქვთ. მასწავლებლებს უნდა შეეძლოთ მშობლებთან და კოლეგებთან დროული და ეფექტური კომუნიკაცია იმისთვის, რომ დროულად დაიგეგმოს აქტივობები აკადემიური სირთულეების მქონე მოსწავლეებთან სამუშაოდ და სიტუაციის გამოსასწორებლად. სკოლის ადმინისტრაციის მოვალეობაა, ეს პროცესი მართოს მთელი სკოლის ფარგლებში, მობილიზაცია გაუკეთონ საჭირო რესურსებს, მათ შორის, უზრუნველყონ მასწავლებელთა პროფესიული კვალიფიკაციის ამაღლება.

გარკვეულწილად, I შრე არის ყველაზე მნიშვნელოვანი შრე, რადგან ყველაზე მეტად ხარჯთეფექტურია, მიმართულია ყველა მოსწავლისკენ, მოიცავს ყველა სასკოლო აქტივობას და განსაზღვრავს მოსწავლისთვის საჭირო უფრო ინტენსიურ სწავლებასა და მომსახურებას. I შრე ყველა მომდევნო ინტერვენციის საფუძველს წარმოადგენს.

*II შრე: გამოსწორებისკენ მიმართული ინტერვენცია*

როგორც აღინიშნა, I შრეზე სწავლების მიზანია კლასში ყველა მოსწავლისთვის მაღალი ხარისხის სასწავლო პროცესის უზრუნველყოფა. თუ მოსწავლეთა შესრულების მონიტორინგი აჩვენებს, რომ ამ პროცესში ზოგიერთი მოსწავლე ვერ აღწევს ადეკვატურ პროგრესს, მიზანშეწონილი ხდება სწავლების უფრო ინტენსიური პრაქტიკის შემოღება II შრეზე. სწავლების უფრო ინტენსიური პრაქტიკა უნდა დაიწყოს, რაც შეიძლება მალე, მოსწავლის სირთულეების გამოვლენის შემდეგ. II შრეზე ინტენსიური სწავლება I შრის პარალელურად მიმდინარეობს. II შრეზე სწავლება გულისხმობს მსგავსი სირთულეების მქონე მოსწავლეთა მცირე ჯგუფებში (ორიდან ხუთ მოსწავლემდე) მუშაობას. ეს პროცესი შესაძლოა მიმდინარეობდეს კლასში (განცალკევებულ ადგილას) ან სხვა გარემოში. სასწავლო პროცესი ძირითადად მიჰყავს სპეციალისტს (მაგალითად, მეტყველების თერაპევტს), გამოყენებულია სპეციალური სასწავლო მასალა, სწავლება უფრო ინტენსიური და ფოკუსირებულია; პროგრესის მონიტორინგიც უფრო ხშირად ეწყობა.

II შრეზე ინტენსიური სწავლება ძირითადად გულისხმობს დამატებით გაკვეთილებს (30- ან 60-წუთიანს), კვირაში სამჯერ ან ოთხჯერ, 9-იდან 12 კვირის განმავლობაში. სწავლებას შესაძლოა ჰქონდეს სხვა ფორმაც, თუმცა ნებისმიერ შემთხვევაში, ამ შრეზე სწავლებისთვის დამახასიათებელი უნდა იყოს სისტემურობა და გარკვეულ სამიზნეზე ფოკუსირება. სწავლების პროცესი უნდა გულისხმობდეს ნათელ და არაორაზროვან ინსტრუქციებს, დაუყოვნებლივ უკუკავშირს და პროგრესის ხშირ და რეგულარულ შეფასებას. როგორც წესი, მოსწავლესთან II შრეზე მუშაობის პარალელურად, ის აგრძელებს კლასში (I შრეზე) სასწავლო პროცესში სრულად მონაწილეობას. ამიტომ II შრეზე სასწავლო პროცესის წარმმართველი მასწავლებელი დარწმუნებული უნდა იყოს, რომ სწავლება I შრეზე ზოგადი საკლასო სწავლების პროცესის რელევანტურია. I შრეზე ჩატარებული შესრულების პროგრესის მონიტორინგი აჩვენებს II შრეზე შესრულებული მუშაობის ეფექტურობას.

II შრეზე განსაზღვრული სწავლების პერიოდის ბოლოს მიღებული უნდა იყოს გადაწყვეტილება – თუ I შრეზე ჩატარებული მოსწავლის პროგრესის მონიტორინგის მაჩვენებლები გაუმჯობესებულია, ის აგრძელებს ზოგად საკლასო განათლებას და მეორე შრეზე მასთან მუშაობა სრულდება. იმ შემთხვევაში, თუ მონიტორინგი აჩვენებს, რომ პროგრესი არ არის სათანადო, ორიდან ერთი გადაწყვეტილება მიიღება: მოსწავლე აგრძელებს II შრეზე ინტენსიურ სწავლებას, ან ის გადამისამართდება სპეციალური განათლების მიმართულებით (თუ მისი მაჩვენებლები კვლავ მნიშვნელოვნად ჩამორჩება თანატოლების შესრულებას).

*III შრე: ინდივიდუალური, ინტენსიური სწავლება*

იმ შემთხვევაში, თუ II შრეზე მოსწავლის პროგრესი საკმარისი არ არის და, ამავე დროს, ამ შრეზე მოსწავლესთან მუშაობის გაგრძელება მიზანშეწონილად არ ითვლება, მოსწავლე ინაცვლებს სწავლების უფრო ინტენსიურ დონეზე – III შრეზე, რომელიც გულისხმობს მოსწავლესთან ინდივიდუალურ (ან ძალიან მცირე ჯგუფში) მუშაობას. მასთან მუშაობს აქვს უფრო ინტენსიური და ხანგრძლივი ხასიათი, ვიდრე ეს იყო II შრეზე. ამასთანავე, სწავლებას აქვს უფრო მეტად ფოკუსირებული ხასიათი, უფრო ვიწრო სასწავლო მიზნები. III შრეზე სწავლება შეიძლება გულისხმობდეს ან არ გულისხმობდეს სპეციალურ განათლებას – ეს დამოკიდებულია არსებულ სახელმწიფო რეგულაციებზე. იმისთვის, რომ მოსწავლე გადამისამართებული იყოს სპეციალური განათლების მიმართულებით, აუცილებელია სპეციალური პროცედურების გავლა, რომელიც ასევე სახელმწიფო წესებით რეგულირდება. RTI მოდელის გამოყენება არავითარ წინააღმდეგობაში არ მოდის ამ რეგულაციებთან – მშობელს ან მასწავლებელს ნებისმიერ დროს შეუძლია კონკრეტული მოსწავლისთვის სსსმ მოსწავლის სტატუსის მისაღებად საჭირო პროცედურების ინიცირება. RTI მოდელი საშუალებას აძლევს ყველა მოსწავლეს, ადრეული ჩარევის საფუძველზე გამოასწოროს აკადემიური სირთულეები ისე, რომ მდგომარეობამ არ მიიღოს რთული სახე; თუმცა, თუ საქმე გვაქვს დასწავლის უნარის და სხვა სახის დარღვევასთან, შესაბამისი პროცედურების გავლის შემდეგ მოსწავლე იღებს სსსმ მოსწავლის სტატუსს, ჩართულია სპეციალურ განათლებაში და იღებს საჭირო მომსახურებებს. სპეციალური განათლება განსაზღვრავს, თუ რა ფორმით ერთვება მოსწავლე ზოგადსაგანმანათლებლო კლასის სასწავლო პროცესში. ზოგიერთ შემთხვევაში ეს გულისხმობს სრულ მონაწილეობას, ზოგიერთ შემთხვევაში კი არასრულ და სპეციალური განრიგის მიხედვით ჩართულობას. როგორც წესი, არ განიხილება სპეციალიზირებულ სკოლებში მოსწავლეთა გადაყვანა – ეს საჭირო ხდება მხოლოდ ძალიან იშვიათ და გამონაკლის შემთხვევებში.

# შეჯამება

სწავლის უნივერსალური დიზაინი (UDL) სწავლა-სწავლების პროცესს ორგანიზებას ისე უკეთებს, რომ წარმატების მიღწევისთვის ყველა მოსწავლეს თანაბარი შესაძლებლობა ჰქონდეს. ეს მიდგომა მასწავლებელს აძლევს იმის თავისუფლებას, თუ როგორ მიაწოდოს მოსწავლეებს ახალი მასალა – მთავარია, გამოყენებული გზები მორგებული იყოს მოსწავლეების საჭიროებებზე და ითვალისწინებდეს მათ ინტერესებს. იგივე მიდგომა მუშაობს მოსწავლეების ცოდნის შეფასებისა და მათ მიერ ცოდნის დემონსტრირებასთან დაკავშირებით. სწავლა-სწავლების პროცესის ცენტრალური ფიგურაა მოსწავლე და პროცესში მის ჩართულობას უაღრესად დიდი მნიშვნელობა ენიჭება; თუმცა მოსწავლეები ყოველთვის არ არიან ჩართულები სასწავლო პროცესში, მათი ჩართულობის უზრუნველსაყოფად მნიშვნელოვანია, რომ სასწავლო გარემოში ისინი თავს უსაფრთხოდ გრძნობდნენ, სასწავლო თემატიკას აღიქვამდნენ მათთვის მნიშვნელოვნად, რელევანტურად და ფიქრობდნენ, რომ მისი ათვისება შეუძლიათ. მასწავლებელი ხელს უნდა უწყობდეს მოსწავლეთა ავტონომიურობას და ახალისებდეს მათ მიერ თავიანთი სწავლის პროცესის დაგეგმვას. UDL ეყრდნობა საიმონ სინეკის „ოქროს წრის“ კონცეფციას – სწავლის პროცესი იწყება კითხვით „*რატომ*?“ როდესაც მოსწავლეები იაზრებენ, თუ რატომ სწავლობენ იმას, რასაც სწავლობენ, ისინი მეტად ერთვებიან სასწავლო პროცესში და მოტივირებულნი არიან ისწავლონ; ამ გზაზე დაბრკოლებებთან შეხვედრისას კი ადვილად არ იხევენ უკან და აძლიერებენ ძალისხმევას.

RTI არის ინტერვენციის მრავალშრიანი სისტემა, რომელიც მიმართულია მოსწავლეთა სხვადასხვა სასწავლო საჭიროებისკენ და ცდილობს შეამციროს მოსწავლეებში შეზღუდული შესაძლებლობა (არ მივიდეს მდგომარეობა ამ კონდიციამდე). ამ მოდელის ძირითადი ამოცანაა დროულად გამოვლინდეს ის სირთულეები, რომლებიც მოსწავლეებს ზოგადსაგანმანათლებლო კლასში სწავლის დროს აქვთ და დროულად დაიწყოს მუშაობა მათ გამოსწორებაზე, რათა საჭირო არ გახდეს მოსწავლესთან სპეციალური განათლების გამოყენება. ამ მოდელის ძირითად მიზანს წარმოადგენს მოსწავლეების უზრუნველყოფა შესაბამისი მომსახურებებით ამგვარი საჭიროების დადგომისთანავე; ხოლო საჭიროების შემთხვევაში მოსწავლე უნდა გადამისამართდეს სპეციალური განათლების მიმართულებით. იმავდროულად, აუცილებელი პირობაა, რომ ზოგადსაგანმანათლებლო კლასში სწავლებისას სკოლა იყენებდეს სწავლების მხოლოდ იმ მეთოდებს, რომლებიც სამეცნიერო მტკიცებულებების მიხედვით ეფექტურია მოსწავლეების უმრავლესობისთვის – დარწმუნებულები უნდა ვიყოთ, რომ სწავლა-სწავლების პროცესში გამოვლენილი სირთულეები გამოწვეული არ არის სწავლების არაეფექტური მეთოდოლოგიით.

RTI ეხმარება სკოლას, ეფექტურად იმუშაოს მოსწავლეებთან ისეთი მექანიზმების გამოყენებით, როგორებიცაა ადრეული ჩარევა, პროგრესის ხშირი მონიტორინგი და ინტენსიური, მტკიცებულებებზე დაფუძნებული, მრავალშრიანი ინტერვენციების სისტემის გამოყენება იმ ბავშვებისთვის, რომლებსაც საკმარისი აკადემიური წარმატებები არ აქვთ.

ყველაზე გავრცელებულია RTI-ის სამშრიანი მოდელი, რომელშიც I შრე უკავშირდება ზოგად ინტერვენციას (ზოგადსაგანმანათლებლო კლასში სწავლება), II შრე – მიზნობრივ სწავლებას (სწავლება მცირე ჯგუფებში), III შრე კი ინტენსიურ სწავლებას გულისხმობს (ის ინდვიდუალურია და მეტადაა ფოკუსირებული კონკრეტულ მიზნებზე). ინტერვენციის ინტენსიურობის გაზრდა, როგორც წესი, უკავშირდება სწავლების მეტად სისტემური ფორმების შემოღებას, მეტი დროის გამოყოფას, უფრო მცირე და ჰომოგენურ ჯგუფებში სწავლებას და უფრო მეტი კომპეტენციის მასწავლებლების ჩართვას. მხარდაჭერის სამშრიანი მოდელი გამოიყენება არა მხოლოდ აკადემიურ აქტივობებთან, არამედ სოციალურ ქცევასთან დაკავშირებითაც.

# კითხვები რეფლექსიისთვის

1. ჩამოაყალიბეთ სწავლის უნივერსალური დიზაინის (UDL) ძირითადი პრინციპები;
2. რას გულისხმობს საიმონ სინეკის „ოქროს წრე“ და რატომ არის მნიშვნელოვანი სწავლის უნივერსალური დიზაინის მოდელისთვის?
3. რითი განსხვავდება სწავლის უნივერსალური დიზაინი დიფერენცირებული სწავლებისგან?
4. რას გულისხმობს RTI-ის სამშრიანი მოდელი?
5. რას გულისხმობს RTI-ის ძირითადი პრინციპები
6. მოიყვანეთ მაგალითი, როდესაც მხარდაჭერის მრავალშრიანი სისტემა გამოყენება არა აკადემიურ აქტივობებთან, არამედ სოციალურ ქცევასთან მიმართებით.
7. გააანალიზეთ RTI მოდელის კონტექსტში განხორციელებული პროგრესის მონიტორინგის რვა კომპონენტი, შემოთავაზებული Daryl Mellard-ის მიერ.

# გამოყენებული ლიტერატურა

Mastropieri, M. A. & Scruggs, T. E. (2018). The Inclusive Classroom, Strategies for Effective Differentiated Instruction (Sixth Ed.) Pearson.

Mellalrd, D. (2004). Understanding responsiveness to interaction in learning disabilities determination, In: Pierangelo, R & Giuliani, G. (2008). Teaching in a Special Education Classroom. Corwin Press.

National Asossiation of State Dorectors of Special Education(2005). Response to Intervention: Policy Considerations and Implemnation. In: Pierangelo, R. & Giuliani, G. (2008). Teaching in a Special Education Classroom. Corwin Press.

Noval, K (2016). UDL: A Teacher’s Guide to Applying Universal Design FoR Learning in Today’s Classroom, CAST, Inc.

Pierangelo, R. & Giuliani, G. (2008). Teaching in a Special Education Classroom. Corwin Press.

Sinek, S. (2011). Start with Why, Penguin Books Limited In: Noval, K. (2016). UDL: A Teacher’s Guide to Applying Universal Design FoR Learning in Today’s Classroom, CAST, Inc.